Document ID: 32001R1017

Kommissionens forordning (EF) nr. 1017/2001
af 17. maj 2001
om ændring af forordning (EF) nr. 296/96 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om fastsættelse af visse gennemførelsesbestemmelser til Rådets forordning (EF) nr. 1259/1999
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(1), særlig artikel 4 og 5, og
ud fra følgende betragtninger:
(1) Medlemsstaterne kan anvende de beløb, der frigøres som følge af nedsættelse eller annullering på grundlag af artikel 3 og 4 i Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte(2) af betalinger, til visse foranstaltninger inden for rammerne af støtte til udvikling af landdistrikterne som fastsat i artikel 5, stk. 2, i nævnte forordning. For at sikre en korrekt forvaltning og en overvågning af de beløb, der bliver disponible, og at anvendelsen af disse beløb sker i overensstemmelse med de regler, der gælder for EUGFL, Garantisektionen, er det nødvendigt at fastsætte bogføringsregler for de pågældende beløb.
(2) Det fastsættes i artikel 1 i Kommissionens forordning (EF) nr. 963/2001 af 17. maj 2001 om gennemsførelsesbestemmelser til Rådets forordning (EF) nr. 1259/1999 for så vidt angår den yderligere EF-støtte og fremsendelse af oplysninger til Kommissionen(3), at beløb, som tilbageholdes i henhold til artikel 3 og 4 i forordning (EF) nr. 1259/1999, anvendes til betaling af yderligere EF-støtte senest ved udgangen af det tredje regnskabsår efter det regnskabsår, hvori de tilbageholdes. Kommissionens forordning (EF) nr. 296/96(4), senest ændret ved forordning (EF) nr. 2785/2000(5), bør derfor ændres tilsvarende.
(3) De i denne forordning fastsatte foranstaltninger er i overensstemmelse med udtalelse fra EUGFL-Komitéen -
UDSTEDT FØLGENDE FORORDNING:
Artikel 1
I forordning (EF) nr. 296/96 foretages følgende ændringer:
1) Titlen affattes således: "Kommissionens forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL)"
2) I artikel 2 indsættes som stk. 2, 3, 4 og 5: "2. De beløb, som tilbageholdes fra de støttebetalinger, der omhandles i artikel 3 og 4 i forordning (EF) nr. 1259/1999, skal krediteres en særlig konto, som oprettes for hvert udbetalende organ, eller en særlig fælles konto, der oprettes på medlemsstatsniveau.
Bogføringen skal gøre det muligt at identificere beløbets oprindelse i forhold til betalingen til modtageren af den pågældende støtte.
3. Medlemsstaterne kan omfordele de således opsamlede beløb til andre udbetalende organer for at opnå en bedre udnyttelse af midlerne. Disse beløb krediteres i givet fald det i stk. 2 omhandlede udbetalende organs konto eller en særskilt konto, der udelukkende skal anvendes til finansiering af den yderligere fællesskabsstøtte, som omhandles i artikel 5, stk. 2, i forordning (EF) nr. 1259/1999.
4. Hvis de ikke udnyttede beløb trækker renter, lægges de til den saldo, der er til rådighed ved udgangen af hvert regnskabsår. Disse renter anvendes af medlemsstaterne til finansiering af den yderligere fællesskabsstøtte, som omhandles i artikel 5, stk. 2, i forordning (EF) nr. 1259/1999, eller trækkes fra forskuddene i overensstemmelse med bestemmelserne i artikel 6 i denne forordning.
5. For udgifterne til de foranstaltninger, der omhandles i artikel 5, stk. 2, i forordning (EF) nr. 1259/1999, skal de udbetalende tjenesters regnskaber føres adskilt fra andre udgifter vedrørende udvikling af landdistrikterne, og for hver betaling skal der foretages en bogføringsmæssig sondring mellem de nationale midler og de midler, der stammer fra anvendelsen af artikel 3 og 4 i forordning (EF) nr. 1259/1999."
3) Artikel 6 affattes således: "Artikel 6
De beløb, der er tilbageholdt i henhold til artikel 3 og 4 i forordning (EF) nr. 1259/1999, såvel som mulige renter, og som ikke er udbetalt i henhold til artikel 1 i forordning (EF) nr. 963/2001, trækkes fra forskuddene vedrørende udgifter for oktober i det pågældende regnskabsår."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. maj 2001.

Labels: 12
2
15
6